(F° 9, v°) Guillermus miseratione divina Archiepiscopus Senonensis, Universis Christi fidelibus presentem paginam inspecturis, Salutem in eo qui est omnium vera salus. Predecessorum nostrorum Archiepiscoporum Senonensium actendentes facta laudabilia quibus nostram Senonensem Ecclesiam et dilectos filios decanum et capitulum favore sunt benivolo prosecuti, decens reputamus et congruum ut Ecclesiam ipsam, cui nunc actore Domino presidemus, et dictos decanum et capitulum qui, secundùm status sui decenciam, nobis devotos et nostris affectibus incessanter exhibent se paratos, dictorum predecessorum nostrorum piis vestigiis inherendo, condignis muniamus favoribus, et ne injuriosis quorumcumque molestiis pregraventur, paterne protectionis munimine foveamus. Sane cum nobis legitime constet quod predecessores ipsi prefatis decano et capitulo concesserunt ecclesias infrascriptas, videlicet: ecclesiam de Aniourra, ecclesiam de Josna, ecclesiam de Brayo, ecclesiam de Moncellis, ecclesiam de Moysio, ecclesiam de Broisola, ecclesiam de Valonessa, ecclesiam de Compigniaco cum capella de Montigniaco, ecclesiam de Evryo, ecclesiam de Pontesiriaco cum ecclesia santi Egidii de Nemore cum appendiciis suis, salvo jure ecclesie sancti Johannis, ecclesiam de sancto Albino cum capella de Melers, ecclesiam de Curia monunculi, ecclesiam de Sociaco, ecclesiam de sancto Martino, ecclesiam de Gumereyo, ecclesiam de sancto Hylario infra muros urbis, ecclesiam Sancti Mauriici inter duos pontes, ecclesiam de Frateyo cum capellis de Cantu Galli, ecclesiam de Amilliaco, ecclesiam de Danmonte, ecclesias de Brueria cùm capella sancti Victoris, ecclesiam de Brovilla, ecclesiam de Roemvillari et de Nangevilla, ecclesiam de Villerayo, ecclesiam de Taloen cum capella sancti Nicolay de Villa nova super Equanam, ecclesiam beate Marie eiusdem Ville nove, ecclesiam de Dymone, ecclesiam de Lorriaco, ecclesiam de Aillento, ecclesiam de Bosco-Regis, ecclesiam de Chancoella, ecclesiam de Castellariis cum capella sancte Gemme, et cum capella de Escrannis, ecclesiam de Masleyo vicecomitis; concesseruntque eis insuper presentaciones presbiterorum ad easdem, qui presbiteri medietatem reddituum (F° 10) fructuum omnium ac obvencionum quorumcumque beneficiorum ipsorum seu ecclesiarum predictarum, vel quantùm conventum fuerit inter dictos decanum et capitulum, ex una parte, et dictos presbiteros ex altera, pro ipsa medietate, per sacramenta ipsorum presbiterorum, singulis annis, persolvere teneantur. Et quod eciam certum solitum juramentum, ante omnia, facere teneantur, prout in libris antiquis dicte Ecclesie plenius continetur; ac deportum, custodiam seu succursum, cum vacant dicte ecclesie, concesserunt in eisdem dictis decano et capitulo, prout in confectis super hoc licteris plenius noscitur apparere. Que omnia et singula fuerunt per Sedem Apostolicam confirmata. Nos concessiones ipsas et alia in dictis licteris contenta, meliori modo et forma quibus possumus, laudamus, ac auctoritate dyocesana pariter approbamus. Verùm quia dicti decanus et capitulum nobis insinuare curarunt: quod aliqui de presbiteris ipsis predictum juramentum prestare recusant; quidam alii cum eis, super dicta medietate, convenire quandoque non curant; quidam eciam, licet cum eis conveniant, plerumque tamen diversis creditoribus, in nundinis Campanie et alibi, multimode se obligant, occasione quarum obligationum creditores eorum omnes fructus dictarum ecclesiarum, eciam portionem dictos decanum et capitulum contingentem, per seculares justicias capiunt et arrestant, dictaque medietate ipsos contingente nituntur eosdem temerè defraudare; quidam eciam, id de quo conventum extitit solvere negligentes, pro defectu solucionis excommunicari se permictunt, et sentenciam excommunicacionis in eos ob hoc latam, per magnum tempus, animo sustinent indurato, et quamplurimi mali regiminis existentes dictos fructus, redditus et obvenciones adeo delapidant et devastant, quod nisi eisdem celeriter obvietur, dicti decanus et capitulum portione ipsos contingente defraudantur; alii ecclesias quibus presunt traddunt firmariis tenendas, qui in ipsis negligenter se habentes, fructus dictarum ecclesiarum dissipant et consumunt. Propter que et plura alia hiis similia, oportet multociens dictos decanum et capitulum, pro dicta medietate dictorum fructuum ad eos (F° 10, v°) pertinente consequenda, contra dictos presbiteros vel alios, cum expensis et onerosis sumptibus litigare, ex quibus contingit frequenter quod carent commodo medietatis predicte dictorum fructuum ad eos pertinente, propter lites et alia incommoda supradicta, nec, expensis ob hoc factis, commodè recuperare possunt; turbati eciam ob hoc quamplurimum, minùs commodè divinum officium exequntur, cum non nisi in pace coli decenter valeat pacis auctor. (EN MARGE: Nota quod si rectores ecclesiarum patronatus taliter non concordaverint super medietate, vel si non satisfecerint ipsi, decanus et capitulum percipient ipsam medietatem vel pro rata, ac auctoritate sua propria eam levare vel assignare et tanquam re propria disponere.) Nos super hiis, dictis decano et capitulo, cupientes de opportuno remedio providere, actendentes quod secundùm intentionem dictorum predecessorum nostrorum concedentium eisdem dictas ecclesias, jus reale percipiendi dictam medietatem dictorum fructuum fuit eisdem decano et capitulo constitutum et concessum: volumus, declaramus ac nostra auctoritate ordinaria declarando statuimus, melioribus jure, modo et forma quibus possumus (EN MARGE: Nota de rectoribus eccl. patronatus capli, et de juramento per eos prestando super medietate omnium reddituum, fructuum et obventionum, vel quantum conventum fuerit, et quod capitulum non recedit a deportu, custodia seu succursu, ymo percipit omnes fructus libere, quousque ipsi rectores convenerint cum capitulo et omnia adimpleverint cum effectu, nec debent admicti in dictis ecclesiis ante prestitum super hec juramentum) quod dicti decanus et capitulum, in casu quo cum eisdem per dictos presbiteros non fuerit conventum super dicta medietate, vel si conventum et non satisfactum fuerit ipsi, decanus et capitulum possint et valeant ad dictam medietatem, vel pro rata, usque ad valorem summe de qua conventum fuerit, vel que de ea solvenda remanebit, tanquam ad suam, auctoritate propria, assignare et eam levare seu levari facere per gentes seu officiales suos, aut eorum mandatum, et sibi applicare, et tanquam de re sua propria disponere, pro sue libito voluntatis, salva alia medictate fructuum et reddituum presbiteris dictarum ecclesiarum predictarum. Insuper et ut dicti presbiteri ad conveniendum cum dictis decano et capitulo, et faciendum premissa omnia et singula in quibus eisdem tenentur, citiùs arceantur: predicta auctoritate, ordinamus et statuimus quod dicti decanus et capitulum a dictis deporto, custodia seu succursu non recedant, quinymo fructus, redditus, proventus et obvenciones predictas omnes, tanquam suos proprios, liberè percipere valeant et levare, jure succursus seu deporti predicti, quousque dicti presbiteri omnia et singula premissa adimpleverint cum effectu, presertim cum dicti presbiteri, antequam juramentum predictum prestiterint, non debeant in eorum ecclesiis ministrare, proviso tamen quod interim per servitores (F° 11) ydoneos ecclesiis deserviatur eisdem. Et ut hoc perpetuum robur obtineat, presentes licteras sigilli nostri munimine duximus roborandas. Datum secunda die Martii, que fuit dies Jovis ante Brandones, anno Domini millesimo CCC° quadragesimo quinto.